google/wiki40b huggingface dataset:
Τζέιμι Ρέντναπ

Μπόρνμουθ

Ο Ρέντναπ γεννήθηκε στο Μπάρτον, κομητεία Χάμσαϊρ. Άρχισε να ασχολείται με το ποδόσφαιρο από το σχολείο, εντασσόμενος στις ακαδημίες της Τότεναμ, ξεκίνησε όμως την επαγγελματική του καριέρα από τη Μπόρνμουθ όπου ήταν προπονητής ο πατέρας του, Χάρι, το 1989 σε ηλικία 16 ετών. Αγωνίστηκε με τη φανέλα της 13 φορές και έχοντας τραβήξει το ενδιαφέρον της Λίβερπουλ, υπέγραψε τελικώς στην ομάδα του μεγάλου λιμανιού στις 15 Ιανουαρίου 1991, σε ηλικία μόλις 17 ετών. Για τη μεταγραφή του, ο προπονητής της Λίβερπουλ, ο σπουδαίος Κέννυ Νταλγκλίς, ξόδεψε 350.000 στερλίνες, καθιστώντας τη μεταγραφή αυτή μια από τις ακριβότερες νεαρού παίχτη στο τότε αγγλικό ποδόσφαιρο.

Λίβερπουλ

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Τότεναμ

Τον Απρίλιο του 2002 ο Ρέντναπ μετακινήθηκε ως ελεύθερος στην Τότεναμ, με προπονητή τον πρώην μεγάλο μπαλαδόρο, Γκλεν Χοντλ, ο οποίος εκτιμούσε πολύ τις ικανότητές του και το χαρακτήρα του. Έκανε ντεμπούτο την επόμενη σεζόν παίζοντας στις 17 Αυγούστου 2002 εναντίον της Έβερτον στο Γκούντισον Παρκ, σε ένα ματς που έληξε ισόπαλο με σκορ 2-2. Μια εβδομάδα σχεδόν αργότερα, σκόραρε το πρώτο του γκολ για το νέο του σύλλογο στη νίκη με 1-0 επί της Άστον Βίλα στο Γουάιτ Χαρτ Λέιν.
Αγωνίστηκε 49 φορές για τα Σπιρούνια σε δυόμισι χρόνια, σκοράροντας 4 φορές και χάνοντας πολλά παιχνίδια λόγω τραυματισμών, πριν μετακινηθεί ως ελεύθερος τον Ιανουάριο του 2005 στη Σαουθάμπτον που προπονούσε τότε ο πατέρας του.

Σαουθάμπτον

Στη Σαουθάμπτον, που έδινε μάχη για την αποφυγή του υποβιβασμού, έκανε ντεμπούτο στις 5 Ιανουαρίου 2005 στην ισοπαλία 3-3 στον αγώνα πρωταθλήματος με τη Φούλαμ στο Σαιντ Μέρυ'ς, έδρα των Αγίων. Ο Ρέντναπ σκόραρε μόνο μια φορά με τα χρώματα της Σαουθάμπτον, στη νίκη τους με 3-1 για τον 3ο γύρο του Κυπέλλου Αγγλίας εναντίον της Νορθάμπτον Τάουν στο στάδιο Σίξφηλντς των ηττηθέντων, τρεις μέρες μετά το ντεμπούτο του στο πρωτάθλημα. Τελικώς, η Σαουθάμπτον υποβιβάστηκε στην Τσάμπιονσιπ μετά από 27 έτη στην κορυφαία κατηγορία του αγγλικού ποδοσφαίρου, με τον Ρέντναπ να έχει λίγες συμμετοχές στη μάχη της ομάδας, λόγω των συνεχών ενοχλήσεων από τα χειρουργημένα του πόδια.
Στο τέλος της σεζόν 2004-2005, στις 19 Ιουνίου, ο 32χρονος τότε άσος ανακοίνωσε τον τερματισμό της καριέρας του εξαιτίας των επίμονων προβλημάτων στα πόδια του, μετά και τη συμβουλή κορυφαίων ορθοπεδικών γιατρών ότι αν δε σταματούσε θα έμενε παράλυτος. Τερματίστηκε έτσι άδοξα μια αρχικώς πολλά υποσχόμενη καριέρα, που δεν είχε όμως την εξέλιξη (λόγω περίπου οκτώ τον αριθμό χειρουργείων στα πόδια) που ο ίδιος ο Ρέντναπ προσδοκούσε και το ταλέντο του επίτασσε.
Πανελλήνιοι σκοπευτικοί αγώνες σταθερού στόχου 1968

Οι Πανελλήνιοι σκοπευτικοί αγώνες σταθερού στόχου για το 1968 έγιναν από τις 31 Μαρτίου έως τις 7 Απριλίου 1968 στο Σκοπευτήριο Καισαριανής. Πρωταθλήτρια ομάδα αναδείχτηκε η ομάδα σκοποβολής της Αστυνομίας Πόλεων.
Συμμετείχαν οι σύλλογοι και αθλητικά τμήματα ενόπλων δυνάμεων και σωμάτων ασφαλείας (αναφέρονται με την σειρά που αναγράφονται στην πηγή) : Ελληνικός Στρατός, Αστυνομία Πόλεων, Βασιλική Χωροφυλακή, Στρατιωτική σχολή Ευελπίδων, Σχολή Ικάρων, Σχολή Υπαστυνόμων, Πανελλήνια σκοπευτική Ένωση, Παναθηναϊκός Α.Ο., Ολυμπιακός Σ.Φ.Π., και Σκοπευτικός σύλλογος Βόλου.
Η πρωταθλήτρια ομάδα της Αστυνομίας Πόλεων αποτελείτε από τους σκοπευτές : Παναγιώτη Ραυτόπουλο, Παναγιώτη Δαλιάνη, Δημοσθένη Κιτσάκη, Δημήτριο Καλφακάκο, Δημήτριο Ρεντζή, Νίκο Τριανταφυλλόπουλο, Κωνσταντίνο Μπέλμπα, Γεώργιο Φωτόπουλο, Ιωάννη Σκαρφίγκα, Σταύρο Σκουτέλα, Γεώργιο Νικάκο, Ευθήμιο Παπαχρίστου, Παναγιώτη Νακάκη, Χριστόδουλο Χρηστάκη, Ευάγγελο Ευαγγελίου, Δημήτριο Σιώμο και τον Βασίλειο Φρούγκο.
Άντολφ Έρμαν

Βιογραφία

Γεννήθηκε στις 31 Οκτωβρίου 1854 στο Βερολίνο. Πατέρας του ήταν ο Γκέορργκ Άντολφ Έρμαν, καθηγητής φυσικής στο Πανεπιστήμιο του Βερολίνου, μητέρα του η Γιοάννε Μαρί Μπέσσελ, θυγατέρα του αστρονόμου Φρίντριχ Βίλχελμ Μπέσσελ. Σπούδασε Αιγυπτιολογία στη Λειψία και Βερολίνο. Διορίστηκε καθηγητής αιγυπτιολογίας στο Βερολίνο και διευθυντής του Αιγυπτιακού Μουσείου του Βερολίνου. Μαζί με τον Άλαν Γκάρντινερ συνέταξε και δημοσίευσε σημαντικό λεξικό της αιγυπτιακής γλώσσας.
Απεβίωσε στις 26 Ιουνίου 1937 στην γενέτειρά του.
Άγιος Αντώνιος Τήλου

Γεωγραφία - Αξιοθέατα

Ο Άγιος Αντώνιος ο οποίος βρίσκεται στα βόρεια του νησιού στην άκρη μιας εύφορης κοιλάδας. Διαθέτει μικρό λιμανάκι για ψαροκάϊκα, ενοικιαζόμενα δωμάτια, εστιατόριο και καφέ. Η ακτή του είναι γνωστή για τους βράχους της και μερικά χιλιόμετρα προς τα δυτικά βρίσκεται η παραλία της Πλάκας. Στην περιοχή υπάρχει αρχαίο νεκροταφείο με απολιθωμένους ανθρώπινους σκελετούς, που είναι ορατοί μόνο μέσα από τη θάλασσα.

Διοικητικά

Διοικητικά, σύμφωνα με το σχέδιο Καλλικράτης, μαζί με το Μεγάλο Χωριό, την Έριστο τη νησίδα Γάιδαρος αποτελούν τη τοπική κοινότητα Μεγάλου Χωριού που υπάγεται στο δήμο Τήλου και σύμφωνα με την απογραφή 2011 έχει πληθυσμό 39 κατοίκους.
TV Creta

Στόχοι

Κύρια χαρακτηριστικά της είναι ο περιφερειακός και κοινωνικός χαρακτήρας του προγράμματός της ενώ στόχοι της η αξιοποίηση του συνόλου του δυναμικού της Κρήτης στον οικονομικό, κοινωνικό, πνευματικό και καλλιτεχνικό χώρο, με την ανάδειξη της ιστορίας, του πνεύματος και των παραδόσεων, η συνδρομή στην καθημερινή αντιμετώπιση και επίλυση των προβλημάτων της Μεγαλονήσου και των κατοίκων της, το “άνοιγμα” σε όλα τα κοινωνικά ρεύματα, χωρίς εξάρτηση από στενά οικονομικά ή άλλα συμφέροντα, η στήριξη της Κρητικής οικονομίας, των Κρητικών επιχειρήσεων και γενικότερα των επιχειρήσεων εκείνων που παρέχουν τα προϊόντα και τις υπηρεσίες τους στους κατοίκους του νησιού και η στήριξη του τρίπτυχου Ενημέρωση – Ψυχαγωγία – Επιμόρφωση, με βασικό άξονα το Κρητο-κεντρικό περιεχόμενο των εκπομπών της. Στο τρίπτυχο αυτό οικοδομείται η σχέση εμπιστοσύνης της Τηλεόρασης Creta και του τηλεοπτικού κοινού της Κρήτης. Σχέση που στόχος του σταθμού είναι η σταθεροποίηση και η μακροχρόνια διεύρυνσή της.

Ιδιοκτησία

Ο σταθμός ανήκει ιδιοκτησιακά στην Παγκρήτια Ραδιοτηλεόραση Ανώνυμη Εταιρεία Τηλεοπτικών και Ραδιοφωνικών Προγραμμάτων η οποία συστάθηκε στις 7 Ιουλίου 1992. Αρχικά στεγαζόταν στην οδό Αρχιεπισκόπου Μακαρίου 44 και Μελισσινών γωνία, στο κέντρο του Ηρακλείου. Στα τέλη του 2000 επεκτάθηκαν οι δραστηριότητες του σταθμού ενώ εννέα χρόνια μετά μεταφέρεται στη Βιομηχανική Περιοχή της Νέας Αλικαρνασσού όπου παραμένει έως σήμερα. Το καλοκαίρι του 2013 κωδικοποιείται το καταστατικό.
Βρωμιούχο καίσιο

Το βρωμιούχο καίσιο (αγγλικά Caesium briomide) είναι η ανόργανη δυαδική  ιονική χημική ένωση με εμπερικό τύπο CsBr. Πιο συγκεκριμένα,  είναι το άλας που προκύπτει από την εξουδετέρωση του υδροβρωμικού οξέος (HBr) από υδροξείδιο του καισίου (CsOH). Στις κανονικές συνθήκες περιβάλλοντος, το χημικά καθαρό βρωμιούχο καίσιο, είναι λευκό στερεό, μη εύφλεκτο, με (κανονικό) σημείο τήξης 636 °C. Διαλύεται γρήγορα στο νερό. Οι κρύσταλλοί του έχουν κυβική κρυσταλλική δομή.

Σύνθεση

Μπορεί να παρασκευαστεί με τις ακόλουθες ενέργειες:
α) Εξουδετέρωση:
CsOH(aq) + HBr(aq) → CsBr(aq) + H₂O₍ₗ₎ 
Cs₂(CO₃)(aq) + 2HBr(aq) → 2 CsBr(aq) + H₂O ₍ₗ₎ + CO₂ (g)
β) Άμεση σύνθεση:
2Cs₍ₛ₎ + Br2(g) → 2CsBr₍ₛ₎
Η άμεση σύνθεση είναι βίαιη αντίδραση και λόγω του κόστους της, δε χρησιμοποιείται συχνά.
Μιχαήλ του Τβερ

Βιογραφία

Ήταν ο δευτερότοκος γιος του Γιαροσλάβ Γ΄ πρίγκιπα του Τβερ και της Ξένιας των Ρουρικιδών, κόρης του Γιούρι Μιχαήλοβιτς πρίγκιπα της Ταρούσα. Αδελφός τού πατέρα του ήταν ο άγιος Αλέξανδρος Νιέφσκι.
Διαδέχθηκε τον μεγαλύτερο αδελφό του Γιαροσλάβ το 1285. H μητέρα του έγινε η αγία Ξένη της Ταρούσα. Το 1304 απεβίωσε ο εξάδελφός του Αντρέι μέγας πρίγκιπας του Βλαντίμιρ, γιος του Αλεξάνδρου Νιέφσκι και ο Μιχαήλ τον διαδέχθηκε, διότι ίσχυε το βαθμιδωτό σύστημα, δηλ. της διαδοχής σε μικρότερο αδελφό (ή απόγονό του) και όχι σε γιο. Μετέβη στον Τοκτά χαν της Χρυσής Ορδής για επιβεβαίωση, στην πόλη Σαράι.
Όσκαρ Κάλις

Βιογραφία

Ο Κάλις γεννήθηκε το 1892 στο Ταλίν της Εσθονίας (το οποίο τότε ανήκε στην επικράτεια της Ρωσικής Αυτοκρατορίας). Σπούδασε σε δύο διαφορετικές χρονικές περιόδους στο εργαστήριο του ζωγράφου Αντς Λάικμαα (1906 - 1907 και 1913 - 1916) και ενδιάμεσα παρακολούθησε από το 1912 ως το 1913 μαθήματα ζωγραφικής και σχεδίου στον Σύνδεσμο Εσθονών Καλλιτεχνών. Το 1917 συμμετείχε στην ίδρυση του καλλιτεχνικού συνδέσμου Vikerla. Απεβίωσε την Πρωτοχρονιά του 1918 στη Γιάλτα της Κριμαίας, προσβλημένος από φυματίωση.
Δημιουργίες του βρίσκονται σε διάφορα μουσεία και ιδρύματα όπως το Μουσείο Τέχνης του Ταλίν, του Ταρτού κ.α.

Αποτίμηση

Ο Κάλις θεωρείται μαζί με άλλους ζωγράφους όπως οι Κρίστιαν Ράουντ, Αλεξάντερ Ούουριτς, Νικολάι Τρίικ και Άουγκουστ Γιάνσεν, ως ένας από τους κύριους εκπροσώπους της τάσης του εσθονικού εθνικού ρομαντισμού. Παρά το γεγονός ότι πέθανε σε νεαρή ηλικία, κατάφερε να αναδειχθεί σε έναν από τους σημαντικότερους Εσθονούς ζωγράφους της εποχής του κυρίως χάρη στην τολμηρή χρήση των χρωμάτων στα έργα του. 
Παράλληλα, όντας επηρεασμένος από την φινλανδική καλλιτεχνική παραγωγή υφασμάτων του προηγούμενου αιώνα, η οποία διακατεχόταν από πατριωτική - ρομαντική θεματολογία, προχώρησε στην κατασκευή υφασμάτων και ταπήτων εμπνευσμένων από την αντίστοιχη παράδοση της πατρίδας του. Πολλά από τα έργα του έχουν αντλήσει τη θεματολογία τους από το εσθονικό επικό ποίημα του 19ου αιώνα, Καλεβιπόεγκ του Φρίντριχ Ράινχολντ Κράουτζβαλντ.
Ευδοκία (Σοφία) Λασκαρίνα

Βιογραφία

Ήταν η τρίτη κόρη του Θεοδώρου Α΄ Λάσκαρη Αυτοκράτορα των Ρωμαίων και της 1ης συζύγου του Άννας Αγγελίνας, κόρης του Αλεξίου Γ΄ Αγγέλου. Η Ευδοκία είχε δύο μεγαλύτερες αδελφές, την Ειρήνη Λασκαρίνα, σύζυγο του Ιωάννη Γ΄ Βατάτζη και τη Μαρία Λασκαρίνα, σύζυγο του Μπέλα Δ΄ της Ουγγαρίας. 
Το 1221 ο Ροβέρτος του Κουρτεναί στέφθηκε Λατίνος αυτοκράτορας. Σύμφωνα με τον Γεώργιο Ακροπολίτη είχε αρραβωνιαστεί το 1222 την Ευδοκία Λασκαρίνα. Ωστόσο ο γάμος εμποδίστηκε από τον Πατριάρχη Μανουήλ Α΄ λόγω στενής συγγένειας εξ αίματος. Δεν ήταν πραγματικά στενοί συγγενείς: η Ευδοκία ήταν προγονή της Μαρίας του Κουρτεναί, 3ης συζύγου του Θεοδώρου Α΄ και αδελφής του Ροβέρτου. Όμως την εποχή εκείνη εθεωρείτο ανιψιά του Ροβέρτου. Όταν απεβίωσε ο Θεόδωρος Α΄ το 1222, οι αδελφοί του Αλέξιος Λάσκαρης και Ισαάκιος Λάσκαρης, δυσαρεστημένοι που τον διαδέχθηκε ο Ιωάννης Γ΄, πήραν την Ευδοκία και κατέφυγαν στην Κωνσταντινούπολη, όπου -σύμφωνα με τον Ακροπολίτη- εισήλθαν στον εκεί στρατό και οδήγησαν μία Λατινική δύναμη εναντίον της Βιθυνίας ο 1224. Όμως νικήθηκαν από τον Ιωάννη Γ΄, αιχμαλωτίστηκαν και τυφλώθηκαν.
Ο γάμος της Ευδοκίας με τον Ροβέρτο δεν έγινε· αντ' αυτού η Ευδοκία παντρεύτηκε, κατά τον Αλμπερίκ του Τρουά-Φονταίν τον Φρειδερίκο Β΄ δούκα της Αυστρίας το 1226. Το 1229 ο γάμος ακυρώθηκε: ο Φρειδερίκος Β΄ νυμφεύτηκε την Αγνή των Άντεχς, κόρη του Όθωνα Α΄ δούκα της Μερανίας, ενώ η Ευδοκία παντρεύτηκε τον Ανσώ ντε Καγιέ καγκελάριο της Λατινικής Αυτοκρατορίας.

Οικογένεια

Παντρεύτηκε πρώτα το 1226 τον Φρειδερίκο Β΄ των Μπάμπενμπεργκ δούκα της Αυστρίας. Ο γάμος ακυρώθηκε το 1229.
Η Ευδοκία παντρεύτηκε μετά τον Ανζώ ντε Καγιέ κυβερνήτη της Μ. Ασίας και καγκελάριο της Λατινικής αυτοκρατορίας της Κωνσταντινούπολης. Δεν απέκτησε τέκνα από τους γάμους της.
Γιάννης Λάλας

Ποδοσφαιρική καριέρα

Ξεκίνησε το ποδόσφαιρο από τον Α.Ο. Βουλιαγμένης και κατόπιν εντάχθηκε στην ομάδα νέων του Ολυμπιακού Πειραιώς. Το 1980 πρωτοεμφανίζεται στην Προοδευτική, με τη φανέλα της οποίας έκανε ντεμπούτο και αγωνίστηκε με επιτυχία στο πρωτάθλημα της Β' Εθνικής για 3 χρόνια, με αποκορύφωμα τη σεζόν 1982-83 που σημείωσε 17 τέρματα και αναδείχθηκε πρώτος σκόρερ της ομάδας. Με αφορμή τις πολύ καλές του εμφανίσεις στους βυσσινί, το 1983 επέστρεψε με μεταγραφή στον Ολυμπιακό Πειραιώς, με τη φανέλα του οποίου έκανε ντεμπούτο και αγωνίστηκε στο επαγγελματικό πρωτάθλημα της Α' Εθνικής κατηγορίας για 1,5 χρόνο κάνοντας συνολικά 8 συμμετοχές. 
Τον Ιανουάριο του 1985 και μεσούσης της χρονιάς 1984-85 πήρε μεταγραφή στον Α.Ο. Αιγάλεω και με τη φανέλα της ομάδας του Αιγάλεω συνέχισε για τον υπόλοιπο μισό χρόνο στην Α' Εθνική κάνοντας συνολικά 7 συμμετοχές Ακολούθως και έπειτα τον υποβιβασμό, αγωνίστηκε με τα χρώματα του Αιγάλεω για 1 ακόμα χρονιά στην Β' Εθνική. Στη συνέχεια αγωνίστηκε 2 χρονιές στην Γ' Εθνική με τον Α.Ο. Κέρκυρα, με τη φανέλα της οποίας αξιοσημείωτα αγωνίστηκε στον ιστορικό αγώνα για το κύπελλο Ελλάδας με αντίπαλο την Παναχαϊκή στις 25 Οκτωβρίου 1987 και επικρατώντας με 1-0 έκανε την έκπληξη και απέκλεισε ομάδα Α' Εθνικής. Ακολούθως αγωνίστηκε με τη φανέλα του Εθνικού Αστέρα Καισαριανής επίσης στην Γ' Εθνική, όποτε και στις αρχές της δεκαετίας του '90 τερμάτισε την ποδοσφαιρική του καριέρα.

Μετά το ποδόσφαιρο

Έπειτα την απόσυρσή του από την ενεργό δράση ως ποδοσφαιριστής διετέλεσε προπονητής και βοηθός προπονητή σε διάφορες ομάδες, μεταξύ των οποίων οι Α.Γ.Σ. Νέας Περάμου, Π.Α.Ν.Ο. Μαλίων, Α.Ο. Βουλιαγμένης, Μάχη Μαραθώνα, Α.Π.Ο. Νέας Σμύρνης, Α.Ο. Καλαμακίου κ.α. Το 2018 ανέλαβε βοηθός προπονητή στην ομάδα του Ασπροπύργου. Επίσης διετέλεσε Τεχνικός Διευθυντής στην Προοδευτική.
Δραστηριοποιείται ως βετεράνος με τον Σύλλογο Βετεράνων Ποδοσφαιριστών του Ολυμπιακού μετέχοντας σε όλες τις δραστηριότητες του και έχει αγωνιστεί πολλάκις στον ιστορικό αγώνα Βραδυποριακός - Ταλαιπωριακός. Επίσης, έχει υπάρξει και μέλος του Δ.Σ., ενώ έχει διατελέσει έφορος Δημόσιων Σχέσεων του Συλλόγου Βετεράνων Ποδοσφαιριστών Ολυμπιακού.
Ερνέστος της Βαυαρίας (1500-1560)

Βιογραφία

Γεννήθηκε στο Μόναχο και ήταν ο τρίτος γιος του Αλβέρτου Δ΄ δούκα της Βαυαρίας και της Κουνιγούνδης των Αψβούργων, κόρης του Φρειδερίκου Γ΄ της Γερμανίας.
Το 1506 ο πατέρας του εξέδωσε μία πράξη Πρωτοτοκίας, όπου δήλωνε ότι η Βαυαρία θα παρέμενε αδιαίρετη. Έτσι ο δευτερότοκος Λουδοβίκος Ι΄ και ο Ερνέστος θα έπρεπε να αποκλειστούν της διαδοχής. Οι γονείς του Ερνέστου αποφάσισαν να ακολουθήσει εκκλησιαστική σταδιοδρομία και του έθεσαν εκπαιδευτή τον ιστορικό της Αυλής Γιοχάννες Αβεντίνους. Μαζί με τον αδελφό του Λουδοβίκο Ι΄ ταξίδεψε στην Ιταλία, όπου σπούδασε στην Παβία και παρακολούθησε διαλέξεις του διάσημου λογίου, νομικού Γιάζον Μάγκνους. Συνέχισε ταξιδεύοντας στο Παρίσι και τη Σαξονία με τον Ιωάννη του Μάλενταϊν, μετέπειτα επίσκοπο του Ζέκαου. Το 1515 εγγράφτηκε στο Πανεπιστήμιο του Ίνγκολστατ. Έγινε μέλος της Αδελφότητας του Ίνγκολστατ, μίας λογοτεχνικής εταιρείας που ιδρύθηκε από τον Γιοχάννες Αβεντίνους με υπόδειξη του ανθρωπιστή Κόνραντ Κέλτις.
Στρατηγίς Σέζερ

Η Στρατηγίς ή Στρατηγάτο Σέζερ ήταν διοικητική διαίρεση της Βυζαντινής Αυτοκρατορίας κατά τον 11ο αιώνα, περίπου από το 999 μέχρι το 1081.
Ήταν μικρό σε έκταση Θέμα, γι΄ αυτό και Στρατηγίς, και περιλάμβανε την πόλη Σέζερ, η αρχαία Λάρισσα Συρίας, η σημερινή Σαϊζάρ της Συρίας, και τα περίχωρα της. Η πόλη ήταν χτισμένη δίπλα στον ποταμό Ορόντη. Η Σέζερ αναφέρεται πόλη της Κασιώτιδος χώρας, προφανώς πριν γίνει ανεξάρτητο θέμα αποτελούσε μέρος του Θέματος Κασιώτιδος.
Η Άννα Κομνηνή στην Αλεξιάδα την αναφέρει σαν Στρατηγίδα, και μία από τις περιοχές που δόθηκαν στον Βαλδουίνο της Βουλώνης με την Συνθήκη της Δεαβόλεως.
4294967295 (αριθμός)

Περιγραφή

Αποτελεί τέλειο σύνθετο αριθμό που περιγράφεται από την συνάρτηση του Όιλερ (perfect totient).  Οι παράγοντες του (3, 5, 17, 257, 65537) αποτελούν πρώτους αριθμούς Φερμά και κατά συνέπεια ο αριθμός αυτός είναι ο μεγαλύτερος γνωστός περιττός αριθμός ο οποίος είναι δυνατό να αναπαρασταθεί ως πολύγωνο. Παραγοντοποιείται και ως 641 x 6.700.417. Επίσης, είναι ο μεγαλύτερος γνωστός περιττός αριθμός ν για τον οποίο μπορεί να κατασκευαστεί η γωνία , ή για τον οποίο το  μπορεί να εκφραστεί ως τετραγωνικές ρίζες.
Ιστορικά ο αριθμός είναι σημαντικός καθώς ο Όιλερ απέδειξε πως είναι σύνθετος και όχι πρώτος, καταρίπτοντας την εικασία του Φερμά πως οι αριθμοί της μορφής  αποτελούν πρώτους αριθμούς.

Στην επιστήμη υπολογιστών

Αποτελεί την μέγιστη τιμή χωρίς πρόσημο 32 δυαδικών ψηφίων και την μέγιστη τιμή για τους θετικούς ακεραίους (τύποι δεδομένων ως unsigned int ή unsigned long int). Η τιμή αυτή είναι επίσης η μέγιστη δυνατή διεύθυνση μνήμης για τους επεξεργαστές με 32 μπιτ, ενώ οι νεότερης γενιάς 64μπιτοι υπολογιστές υποστηρίζουν τιμές έως 2⁶³ -1 (9223372036854775807).
Οι Εκδικητές (soundtrack)

Το The Avengers (Original Motion Picture Soundtrack) αποτελεί το άλμπουμ με τη μουσική επένδυση της ταινίας των Marvel Studios Οι Εκδικητές, την οποία συνέθεσε ο Άλαν Σιλβέστρι. Κυκλοφόρησε από την Hollywood Records την 1η Μαΐου 2012. Ένα ξεχωριστό soundtrack άλμπουμ το οποίο περιείχε τραγούδια από διάφορους καλλιτέχνες και σχετίζονταν με την ταινία έφερε τον τίτλο Avengers Assemble (Music from and Inspired by the Motion Picture) και κυκλοφόρησε επίσης την ίδια μέρα.
These heaux

"These Heaux" (προφέρεται "these hoes")είναι ενα τραγούδι που ηχογράφησε η Αμερικανίδα Ιντερνετική περσόνα και ράπερ Ντανιέλ Μπρεγκόλι (Αγγλικά: Danielle Bregoli), με το ψευδόνυμο Μπαντ Μπάμπι (Αγγλικά: Bhad Bhabie). Κυκλοφόρισε στις 24 Αυγούστου, 2017, ως το single ντεμπούτο της ράπερ και ακολόυθως έγινε και η νεότερη που έχει single ντεμπούτο στο Billboard Hot 100.

Ιστορικό

Το τράγούδι έφτασε στην 77η θέση στο Billboard Hot 100 των Ηνωμένων Πολιτειών Αμερικής την εβδομάδα της 23ης Σεπτεμβρίου, 2017. Έκανε επίσης την Μπρεγκόλι την τρίτη νεότερη καλλιτέχνιδα όλων των εποχών στα τσαρτ των Hot 100, μετά την JoJo και τον Stevie Wonder

Μουσικό Βίντεο

Το επίσημο μουσικό βίντεο, σκηνοθετήθηκε απο τον Good Boy Shady, δημοσιεύθηκε στο κανάλι της Danielle στο YouTube στις 30 Αυγούστου, 2017Στο βίντεο, η Bregoli κάνει βόλτες στους δρόμους της Venice, California, αποστομώνοντας τους "haters" της οι οποίοι διαμαρτύρονται. Μια κοπέλα που μοιάζει στη Κάιλι Τζένερ εμφανίζεται στο βίντεο
Κόμο

Ιστορία

Η περιοχή του Κομό κατοικείται τουλάχιστον από την εποχή του Χαλκού από μια Κελτική φυλή γνωστή ως Ορόμπι. Αρχαιολογικές έρευνες από τον 19ου αιώνα έχουν βρει ευρήματα της πρώτης χιλιετίας π.Χ., που δείχνουν ότι στη περιοχή λίγο νότια του Κόμο από τον 7ο αιώνα π.Χ. μέχρι την εισβολή των Γαλατών τον 4ο αιώνα π.Χ. τοποθετείται ο πολιτισμός της Γκολασέτσα που εκτεινόταν από το Μπέργκαμο μέχρι το ποταμό Τιτσίνο. Το ίδιο το Κόμο ήταν ενδιαμέσος εμπορικός σταθμός για το εμπόριο με τις φυλές στις Άλπεις, ενώ υπήρχε εκεί μια νεκρόπολη.
Μετά τον 4ο αιώνα, το Κόμο παρήκμασε, καθώς με την εισβολή των Γαλατών έχασε τη σημασία που είχε ως θέση. Τελικά, το Κόμο κατακτήθηκε από τους Ρωμαίους το 196 π.Χ. με επικεφαλής τον Μάρκο Κλαύδιο Μαρκέλο. Η πόλη λεηλατήθηκε το 89 π.Χ. από τους Ραιτούς και με εντολή του Πομπήιου Στράβωνα η πόλη ξαναχτίστηκε και σε αυτήν, μέχρι το 77 π.Χ., είχαν μεταναστεύσει περίπου 3.000 χωρικοί και στρατιώτες. Το 59 π.Χ. ο Ιούλιος Καίσαρας έδωσε εντολή να μετακινηθεί στη σημερινή θέση της, αναγνωρίζοντας τη στρατηγική της θέση για μια πιθανή επέκταση της Ρωμαϊκής αυτοκρατορίας βόρεια των Άλπεων και μετέφερε σε αυτό 5.000 κατοίκους, ανάμεσα σε αυτούς και 500 Έλληνες που τους έδωσε τη Ρωμαϊκή υπηκοότητα και γι' αυτό κάποια ονόματα της περιοχής έχουν ελληνική καταγωγή, πχ. Κορένο (Κόρινθος), Λέμνο και Λέμνα (Λήμνος) και Νέσο (Νάξος). Το 49 π.Χ. έγινε κοινότητα. Η ανάπτυξη της πόλης κατά τον 1ο αιώνα μ.Χ. βοηθήθηκε από δωρεές του Πλινίου του Πρεσβύτερου και του Πλινίου του Νεότερου, αμφότεροι από το Κόμο.
Κατά τους Μεσαιωνικούς χρόνους, το Κόμο κατακτήθηκε από τους Λομβαρδούς και τους Γότθους και το 951 έγινε πάλι μέρος της Ιταλίας υπό του Όθωνα Α΄ και ανέκτησε την χαμένη του αίγλη. Το 1127 το Κόμο έχασε ένα πόλεμο που είχε με το Μιλάνο, με αποτέλεσμα την καταστροφή της πόλης και την φυγή των κατοίκων του. Το Κόμο δεν ήταν τμήμα της Λίγκας της Λομβαρδίας η οποία ήταν αντίπαλη με την Αγία Ρωμαϊκή Αυτοκρατορία. Με την βοήθεια του Φρειδερίκου Α΄ η πόλη ξαναχτίστηκε το 1158 και για ένα διάστημα διέμεινε στο Κόμο μαζί με την γυναίκα του και πήρε εκδίκηση με την καταστροφή του Μιλάνου το 1162. Στη συνέχεια, η ιστορία του Κόμο ακολούθησε αυτή του Δουκάτου του Μιλάνου, μέχρι τη διάλυσή του το 1797. Κατακτήθηκε από τον Ναπολέοντα Α΄ και μετά το Συνέδριο της Βιέννης πέρασε σε Αυστριακή κατοχή. Η πόλη απελευθερώθηκε από τον Τζουζέπε Γκαριμπάλντι το 1859 και έγινε μέρος της ενοποιημένης Ιταλίας. Ο Μπενίτο Μουσολίνι συνελήφθη και εκτελέστηκε κοντά στο Τζιουλίνο, 30 χιλιόμετρα από το Κόμο, τις 27 Απριλίου 1945, όταν προσπάθησε να διαφύγει στην Ελβετία.
Ιμαρέτ

Το ιμαρέτ (τουρκικά: imaret, προφέρεται: [imaːˈɾet], πτωχοκομείο) είναι ένας από τους όρους που χρησιμοποιήθηκαν για τα δημόσια φτηνά εστιατόρια που χτίστηκαν σε όλη την Οθωμανική Αυτοκρατορία από το 14ο έως το 19ο αιώνα. Αυτά τα δημόσια εστιατόρια ήταν συχνά μέρος ενός μεγαλύτερου συγκροτήματος που ήταν γνωστό ως βακούφι, το οποίο θα μπορούσε να περιλαμβάνει ξενώνες, τζαμιά, καραβανσεράι και κολέγια. Τα ιμαρέτ παρείχαν δωρεάν τροφή σε συγκεκριμένες πληθυσμιακές ομάδες ανθρώπων και σε ατυχή άτομα. Τα ιμαρέτ δεν εφευρέθηκαν από τους Οθωμανούς, αλλά αναπτύχθηκαν από αυτούς ως εξαιρετικά δομημένα κτιριακά συγκροτήματα. Παρ' όλ' αυτά, τα ιμαρέτ δείχνουν μια εκτίμηση των μουσουλμανικών θρησκευτικών διδασκαλιών για φιλανθρωπία που υπάρχει στο Κοράνι.
Ράνια Αντωνοπούλου

Βιογραφία

Γεννήθηκε το 1960 στην Αθήνα και σπούδασε Οικονομικά. Έχει διεξάγει επιστημονικές έρευνες για θέματα οικονομίας, κρίσης και έμφυλης ισότητας.

Πολιτική σταδιοδρομία

Εξελέγη βουλευτής Επικρατείας με τον ΣΥΡΙΖΑ στις εκλογές του Ιανουαρίου του 2015. Στην πρώτη κυβέρνηση του Αλέξη Τσίπρα ήταν αναπληρώτρια υπουργός Εργασίας και Κοινωνικής Αλληλεγγύης αρμόδια για την καταπολέμηση της ανεργίας, αξίωμα το οποίο διατήρησε και στη δεύτερη κυβέρνηση Τσίπρα.
Παραιτήθηκε από τη θέση της αναπληρώτριας υπουργού Εργασίας και Κοινωνικής Αλληλεγγύης στις 26 Φεβρουαρίου 2018, μετά την αποκάλυψη ότι εισέπραττε επίδομα ενοικίου για σπίτι που νοίκιαζε στο Κολωνάκι με αίτησή της σύμφωνα με τον Ν.4336/2015. Είχε επικριθεί και γιατί το δηλωμένο εισόδημα στο πόθεν έσχες ήταν αρκετά μεγάλο για να καλύψει το ενοίκιο.
Μερικές ώρες μετά την αποπομπή της από τον Πρωθυπουργό, παραιτήθηκε και ο σύζυγός της, υπουργός Οικονομίας και Ανάπτυξης, Δημήτρης Παπαδημητρίου.